História a povesť výrobku „Csabai kolbász“: S pomenovaním „Csabai kolbász“ sa v odbornej literatúre môžme stretávať od 30.-tych rokov dvadsiateho storočia V monografii „Békés vármegye“ [Békešská župa] uverejnenej v roku 1936 sa uvádza, že mesto Békéscsaba vďačí za svoju povesť mäsospracujúcemu priemyslu. Históriu tohto populárneho výrobku prvýkrát súhrnným spôsobom spracoval Gyula Dedinszky, ktorý píše, že na prelome storočia to boli len miestni obyvatelia, ktorí pri zabíjačkách oslavovali a vychvaľovali klobásu domu, kde sa hostina konala, potom sa však povesť výrobku „Csabai kolbász“ rozšírila po župe a počas jedného alebo dvoch desaťročí do celej krajiny, až ho napokon hľadajú, kupujú, chvália a obľubujú aj v zahraničí v mnohých krajinách. Podľa autora spočíva jedinečnosť výrobku „Csabai kolbász“ predovšetkým v jeho spôsobe výroby, zložení, ochutení koreninami, jedným slovom: v jeho charaktere. Základnou koreninou výrobku „Csabai kolbász“ je paprika. Okrem papriky a soli sa síce do tejto klobásy pridáva aj rasca, korenie a cesnak, avšak ani chuť soli ani rasce ani cesnaku nesmie prerážať a jednotlivo prevládať na úkor ostatných. Ich chuť sa zlieva do krásnej harmónie, zostáva však farba, chuť a pikantnosť papriky ako panujúci činiteľ. Opis technológie a receptúry možno od 30.-tych rokov minulého storočia nájsť v mnohých odborných výtlačkoch. Priemyselná výroba výrobku „Csabai kolbász“ sa v Békešskej župe začala začiatkom XX. storočia. Prvýkrát sa na návrh majstrov mäsiarov z okolia mesta začala mierne štipľavá klobása plnená do hrubého čreva ošípaných vyrábať v závode Sertéshizlaló és Húsipari Rt. založenom v meste Békéscsaba v roku 1911. Táto klobása odrážala chuť a spotrebiteľské zvyky týchto majstrov, a tak sa vďaka ich znalostiam stal výrobok „Csabai kolbász“ jedným z dôležitých výrobkov, ktorý vo svojom názve dodnes chráni spojitosť s týmto miestom, svoj pôvod. Na výrobe výrobku „Csabai kolbász“ sa v čoraz väčšej miere zúčastňovali aj rodinné mäsiarstva susedného mesta Gyula (v ktorom vzhľadom na jeho veľkosť fungovalo dosť veľa mäsiarstiev). Majster mäsiar András Stéberl si v srdci mesta Gyula kúpil jeden mäsiarsky závod, v ktorom položil základy priemyselnej výroby suchej klobásy. Jeho závod vyrástol na jeden z najväčších mäsospracujúcich závodov v okolí, a preto zamestnával odborníkov aj z okolitých obcí. Tak sa do jeho závodu dostali aj čabianski majstri mäsiari, na návrh ktorých vyrábali aj mierne štipľavú klobásu plnenú do hrubého čreva. Aj v názve sa uchoval fakt, že táto klobása pochádza zo susedného mesta. Hlavný rozkvet tradičného výrobku „Csabai kolbász“ nastal v období medzi svetovými vojnami. Po druhej svetovej vojne sa napriek zoštátneniu a následných niekoľkých reorganizáciách a zmene majiteľa výroba výrobku „Csabai kolbász“ v mestách Békéscsaba a Gyula neprerušila. Povesť výrobku „Csabai kolbász“ potvrdzujú články v celoštátnej aj regionálnej tlači a od roku 1997 ju posilňuje Čabiansky klobásový festival, ktorý sa tradične koná v meste Békéscsaba každoročne v druhej polovici októbra. Povesť tohto výrobku potvrdzuje aj to, že v roku 1999 dostal cenu „Kiváló Magyar Termék“ (vynikajúci maďarský výrobok) a v roku 2000 osobitnú cenu v súťaži „Hungaropack Magyar Csomagolási Verseny“ (súťaž maďarských obalov Hungaropack).